Utvandrerne (film)

Se også Utvandrerne (film fra 2021), filmatisering av Erik Poppe

Utvandrerne (originaltittel: Utvandrarna) er et svensk periodedrama fra 1971, basert på første del av Vilhelm Mobergs Utvandrer-kvadrologi (1949–59). Regi er ved Jan Troell. Troell skrev også manus, sammen med Bengt Forslund. Filmen handler om en gruppe menneskers strabasiøse ferd fra Sverige til Amerika på midten av 1800-tallet. Utvandringen kommer som følge av den armod og undertrykkelse de lever under i gamlelandet. Hovedrollene spilles av Max von Sydow, Liv Ullmann og Eddie Axberg, mens andre sentrale roller spilles av Allan Edwall, Pierre Lindstedt, Hans Alfredson og Monica Zetterlund. 

Utvandrerne ble svært populær, både i Sverige og andre land. Den ble tildelt en Golden Globe i klassen beste utenlandske film og en Guldbagge i klassen beste film.

Den ble i 1972 etterfulgt av Nybyggerne, som omhandler siste halvdel i bokserien. Denne skildrer livet og skjebnen til de svenske innvandrerne etter at de har kommet til USA. Den har omtrent samme rollebesetning som den første. 

 Handling 
Handlingen er lagt til et svensk bygdesamfunn i Småland på midten av 1800-tallet. De fleste innbyggerne lever et miserabelt liv preget av armod, tungt arbeide og underkastelse. Klassesamfunnet står sterkt og de fleste i det vesle samfunnet er underkastet presten, lensmannen og storbøndene.

Her lever Karl Oskar og Kristina, et ungt nygift par som sliter på småbruket sitt. Etter flere uår og andre ulykker begynner Karl Oskar å drømme seg vekk fra Sverige. Tanken om å emigrere til Amerika fremstår som et stadig mer forlokkende alternativ.

Karl Oskars yngre bror, Robert, jobber som dreng hos en tyrannisk storbonde. Der blir han kompis med en annen dreng, Arvid, som også lever en ublid skjebne under storbondens åk. Robert holder ikke ut livet hos storbonden og rømmer tilbake til sin bror, Karl Oskar. Han blir på sin side nødt til å holde ham skjult slik at lensmannen ikke oppdager ham på sine besøk. Kontrakten med storbonden er blitt brutt og dermed er Robert blitt lovløs.

Samtidig med dette strir Kristinas onkel, Danjel, sin egen kamp. Han er en frimodig frikirkepastor som plages av religiøs forfølgelse fra stedets prest og hans medhjelpere. Sammen med sin vesle husmenighet fremstår emigrasjon som et stadig mer fristende valg.

Omsider legger disse og en del andre sambygdinger i vei til det som skal bli deres nye hjemland. Etter en strabasiøs og farefull seilas på over to måneder over Atlanterhavet, ankommer de sitt nye hjemland. Allerede på ferden over havet bukket noen under av sykdom og like etter ankomsten dør ett av barna. Deretter begynner etableringsfasen, som skal vise seg å bli vanskeligere enn det de på forhånd hadde trodd. Ved den sjøen Ki-Chi-Saga bygger Karl Oskar sitt hus og dyrker sin jord.

 Om filmen 

 Innspilling 
Utvandrerne og Nybyggerne ble innspilt samtidig og i sammenheng. Innspillingen startet i 1968 og ble avsluttet i 1970. Opptakene ble gjort forskjellige steder i Sverige og i USA. Stedet i USA der Karl Oskar etablerte gården,  ble spilt inn i landlige omgivelser i Skåne. Kun interiørscenene om bord på seilskuta ble innspilt i studio.

 Litterær kilde 
Den første filmen tar utgangspunkt i de to første bøkene i Mobergs Utvandrer-kvadrologi: Utvandrarna (1949) og Invandrarna (1952), mens den andre filmen baserer seg på de to siste: Nybyggarna (1956) og Sista brevet till Sverige (1959).

 Anmelderne 
Filmen ble meget godt mottatt av kritikerne. Blant annet så gav den amerikanske filmanmelderen Roger Ebert den 4 av 4 stjerner. Både anmelderne i VG, Dagbladet og Dagsavisen gav den terningkast seks.Dagbladet Film - Utvandrerne Aftenpostens anmelder gav også mye ros og mente blant annet at regissøren hadde skapt et imponerende detaljert tidsbilde.Aftenposten morgen - Et imponerende tidsbilde (4.10.1971, s.8) 

Den har videre blitt omtalt som en «bauta» i den fellesnordiske historiefortelling.

 Popularitet og økonomi 
Den ble sett av 1,6 millioner i Sverige og innbrakte nærmere 20 millioner kroner på kino. 

 Utmerkelser 
Utvandrerne ble tildelt en Golden Globe i klassen beste utenlandske film og en Guldbagge i klassen beste film. Videre ble Liv Ullmann tildelt en Golden Globe og Eddie Axberg en Guldbagge for sine rolleprestasjoner. 

Den ble nominert til fem Oscar-priser, blant annet i klassen beste film og beste fremmedspråklige film.

 I Norge 
Den hadde norsk kinopremiere den 2. oktober 1971.

Utvandrerne og Nybyggerne ble stykket opp i åtte deler og vist som serie på NRK høsten 1974. Den ble sendt i reprise høsten 1988.

 Video 
Begge filmene ble lansert på dobbel-DVD i 2005. Den 57 minutter lange dokumentaren Å Male Med Bilder fra 2005 er med som ekstramateriale.Release (22.09.2005) 

 Rollebesetning 
 Max von Sydow - Karl-Oskar Nilsson 
 Liv Ullmann - Kristina Nilsson, Karl-Oskars hustru 
 Eddie Axberg - Robert Nilsson, Karl-Oskars bror 
 Pierre Lindstedt - Arvid, dreng
 Allan Edwall - Danjel, Kristinas morbror, frikirkepredikant 
 Monica Zetterlund - Ulrika i Västergöhl 
 Hans Alfredson - Jonas Petter 
 Aina Alfredsson - Märta, Karl Oskars mor 
 Sven-Olof Bern - Nils, Karl Oskars far 
 Gustaf Färingborg - Brusander, prest
 Åke Fridell - Aron på Nybacken 
 Bruno Sörwing - Alexander Lönnegren, kronolänsman 
 Arnold Alfredsson - kyrkvärd 
 Ulla Smidje - Inga-Lena, Danjels hustru
 Eva-Lena Zetterlund - Elin, Ulrikas datter Bror Englund - Måns Jakob
 Agneta Prytz - Fina Kajsa 
 Halvar Björk - Anders Månsson (sønn til Måns og Fina)
 Erik Johansson - Lorentz, kaptein
 Göran Lundin - første styrman
 Peter Høimark - andre styrman
 Staffan Liljander - Landberg
 Tom C. Fouts - Jackson, pastor
 Birgitta "Ditte Martinsson - barn
 Lasse Martinsson - barn
 Pelle Martinsson - barn
 Annika Nyhammar - barn
 Yvonne Oppstedt - barn
 Linn Ullmann - barn

 Referanser 

 Eksterne lenker 


Kategori:Filmer fra 1971
Kategori:Svenske dramafilmer
Kategori:Svenske historiske filmer
Kategori:Filmer basert på bøker
Kategori:Filmer lagt til Sverige
Kategori:Filmer lagt til rurale strøk
Kategori:Filmer som foregår ombord på skip
Kategori:Filmer satt til 1800-tallet
Kategori:Guldbaggen for beste film
Kategori:Svenskspråklige filmer